
.  I.    Leges  de  Yi  qtiot  faerint  ante  a.  u.  703. 

Jjeges  de  vi  ante  Pompeiam  legem  anni  u.  c.  702 
fuisse  dicuntur  vulgo  duae:  Plautia  sive  Plotia  et 
Lutatia. 

Ac  Plautia  quidem  lex  his,  quod  equidem  sciam,  locis 
apud  veteres  auctores  commemoratur:  Caelius  ad  fam. 
8,  8,  1  (C.  Sempronius  Rufus)  M.  Tuccium,  inquit,  accu- 
satorem  suum,  post  ludos  Romanos  reum  lege  Plautia 
de  vi  fecit,  similiterque  in  Miloniana  §.35  reus  Milonis 
lege  Plotia  dicitur  fuisse  Clodius,  quoad  vixisset.  Tum  et 
Catilinam  lege  Plotia  interrogatum  esse  a.  L.  PauUo 
SalluStius  bell.  Cat.  31  tradidit  et  reliquias  coniurationis 
Catilinariae  eadem  lege  damnatas  esse  cognoscimus  ex 
Pseudo-Sall.  in  Cic.  2,  3  coUatis  Schol.  Bob.  in  SuU. 
XXXIII.  (Or.  p.  368).  Denique  Asconius  in  Mil.  extr.  (Or. 
p.  54).  M.  Saufeium,  Milonis  amicum,  apud  Considium  quae- 
sitorem  lege  Plotia  de  vi  postulatum  esse  ait,  „subscrip- 
tione  ea,  quod  loca  [superiora]  occupasset  et  cum  telo 
fuisset:  nam  [etiam  in  consulatus  petitione  dux  fuerat 
(Halm)]  operarum  Milonis".  Memorat  praeterea  Plautiam 
legem  Calvus  apud  Quintil.  9,  3,  56:  „Non  ergo  magis 
pecuniarum  repetundarum  quam  maiestatis,  neque  maies- 
tatis  magis  quam  Plautiae  legis  cett.".  Adde  his  Julianum 
Dig.  41,  3,  33,  2  et  Gai.  2,  45. 

Lutatia  autem  lex  uno  nominatur  loco,  Cic.  p.  Cael. 
29,  70:  „iam  intellegitis  quantum  iudicium  sustineatis, 
quanta  res  sit  commissa  vobis:  de  vi  quaeritis;  quae  lex 
ad  imperium,  ad  maiestatem,  ad  statum  patriae,  ad  salu- 
tem  omnium  pertinet,  quam  legem  Q.  Catulus  armata 
dissensione  civium  rei  publicae  paene  extremis  temporibus 
tulit,  quaeque  lex  sedata  illa  flamma  consulatus.  mei 
fumantis  reliquias  coniurationis  extinxit". 


Duae  igitur  cum  fuisse  statuerentur  de  vi  leges, 
quaenam  inter  utramque  ratio  intercessisset,  diu  quaesitum 
est.  lam  plerique  innixi  loco  Caelianae  §.  1  hoc  statue- 
runt  fuisse  discriminis,  ut  a  Plautio  ordinariam  de  vi 
publica  quaestionem  dicerent  constitutam  fiiisse,  Catulum 
illud  unum  addidisse,  ut  quotidie  quaereretur  et  ut  esset 
quaestio  extraordinaria.  Ingressus  est  hanc  viam  Ferra-  ^ 
tius  in  epistolis  p.  53  ep.  12,  eumque  secutus  est  praeter 
alios  Rein  Criminalrecht  p.  738  not. 

Labefactavit  hanc  opinionem  Waechter,  Revision 
der  Lehre  vom  Verbrechen  der  Gewaltthaetig- 
keit  (N.  Arch.  XIII,  p.  18),  Plautiam  legem  a  Lutatia  " 
quam  dicerent  diversam  fuisse  omnino  negans.  Monuit 
enim  nusquam  nisi  uno  illo  Caelianae  loco  Lutatiae  legis 
mentionem  fieri,  immo  etiam  post  tempus  illud,  quo 
Lutatiam,  si  talis  fuisset,  latam  esse  oporteret,  Plautiam 
solam  legem  comniemorari.  Deinde  quod  Cic.  p.  Cael. 
29,  70  lege  Q.  Catuli  factum  esse  ait,  scilicet  rehquias 
coniurationis  Catilinariae  fuisse  extinctas,  idem  a  Pseudo- 
Sall.  in  Cic.  2,  3  Plautiae  legi  tribuitur.  Postremo  idem 
illud,  quod  Ferratius  eumque  fere  secutus  Rein  legis 
Lutatiae  proprium  esse  dixerunt,  de  lege  Plautia  dictum 
esse  invenitur.  Scilicet  Ferratius  de  legibus  his  ita  statuit 
(epist.  p.  29):  „Erat  et  Plautia  lex,  inquit,  de  vi  publica, 
lata  a  M.  Plautio  Silvano  tr.  pl.  Cn.  Pompeio  et  L. 
Porcio  cos.  (=  u.  c.  665),  quam  deinde  Q.  Lutatius  cos. 
(i.  e.  u.  c.  676)  renovavit,  ut  de  seditiosis  civibus  iudicium 
quotidie  institueretur,  etiam  festis  diebus,  cumque  haec 
lex  vim  publicam  spectaret,  illa  privatam,  necesse  est 
duas  diversas  fuisse  quaestiones".  Cf.  Rein  1.  1.  At  Cae- 
lius  ep.  ad  fam.  8,  8,  1:  „Scito,  inquit,  C.  Sempronium 
Rufum  —  calumniam  maximo  plausu  tulisse.  Quaeris, 
qua  in  causa.  M.  Tuccium,  accusatorem  suum,  post  ludos 
Romanos  reum  lege  Plotia  de  vi  fecit,  hoc  consilio, 
quod  videbat,  si  extraordinarius  reus  nemo  acces- 
sisset,  sibi  hoc  anno  causam  esse  dicendam".  Itaque  eadem 
illa  iudicii  atrocitas,  quam  in  lege  Lutatia  exercitam  esse 

voluit  Ferratius,  Plautiae  legi  tribuitur,  unde  diversas 
non  fuisse  sequitur.  Si  vero  clausula  tantum  Plautiae 
legi  addita  fuit  Lutatia,  sicuti  Rein  opinatur,  vereor  ne 
non  recte  dixerit  Cicero  p.  Cael.  1  quaeri  de  vi  ex  lege 
Lutatia. 

Quodsi  inveniri  nihil  potest,  quo  Plautia  lex  a  Luta- 
tia  diversa  fuerit,  cum  e  contrario  utraque  a  veteribus 
ita  confundatur,  ut  quod  de  altera  lege  dictum  sit,  ab 
aliis  auctoribus  alteri  tribuatur,  una  eademque  lex  putanda 
est.  Qua  re  probata,  quaecunque  ante  Pompeiam  legem 
anni  u  c.  702  de  argumento  legis  de  vi  dicta  esse  inve- 
niemus,  ad  Plautiam  de  vi  legem  iure  referemus.  lam 
videamus  de  argumento. 

II.   Argamentam  legis. 

§•  1- 
Priorum  opiniones. 

Bipertita  fere  est  opinio  virorum  doctorum  de  argu- 
mento  legis  Plautiae  de  vi.  Aut  enim  delictum  requiri 
putant,  quod  contra  rei  publicae  statum  ac  securitatem 
commissum  sit,  aut  privatorum  etiam  hominum  iniurias 
vi  quodam  modo  illatas  prohiberi  lege  illa  arbitrantur. 
De  ea  re  qui  copiosius  disputarunt,  eorum  opiniones  hic 
.  repetam.  —  Atque  antiquiores  quidem  quid  de  lege 
statuerint,  exposuit  Waechter,  RevisionderLehre  cett. 
Neues  Archiv  des  Criminalrechts  XIII,  p.  19,  20. 
Ipse  autem  rem  diligenter  tractavit  in  commentationibus 
quae  extant  ibidem  tom.  XI,  XII,  XIII,  repetitis  fere  ab 
Orellio  in  indice  legum.  Putat  autem  Waechterus,  ut  brevi 
rem  comprehendam,  privatas  iniurias  a  lege  non 
alienas  fuisse.  Ait  enim  haec  fere  (1. 1.  XIII,  p.  5  seqq.): 
Commune,  inquit,  otium  praeter  maiestatis  crimen  maxime 
conturbatur  vi,  eaque  in  his  potissimum  civitatibus  sae- 
pissime  exercetur,  quae  libidine  ac  licentia  potentiorum 
huc  illuc  iactantur.  His  autem  discordiis,  sive  privatarum 
ultionum  causa  susceptae  sunt  sive  ad  acquirendam  in  re 


"^  .  ■     ■'.   -"'f^  ■*'• 


publica  auctoritatem  ac  potentiam,  cum  turbae  publicae; 
concitatae  sunt,  crimen  vis  nascitur,  neque  quidquam 
refert,  volueritne  reus  rem  publicam  obsidere  an  non. 
Deinde  singula  quaedam  enumerat,  quae  fuerint  lege 
Plotia  comprehensa:  vim  magistratibus  illatam,  seditiones 
commotas,  hominum  ad  vim  exercendam  congregationes, 
denique  locorum  publicorum  occupationes  aediumque  vel 
publicarum  vel  privatarum  direptiones.  lam  cum  liberae 
rei  publicae  temporibus  legem  de  vi  privata  verisimile  sit 
fuisse  nuUam,  cumque  haec,  quae  modo  enumerata  sunt, 
lege  Julia  de  vi  privata  plerumque  reperirentur  fuisse 
comprehensa,  antiquam  illam  legis  Plautiae  vim  in  legem 
Juliam  de  vi  privata  receptam  esse  conclusit.  — 
Adsentitur  fere  Koestlin,  Abhandlungen  aus  dem 
Strafrecht,  herausgegeben  von  Gessler,  Tub. 
1858,  p.  419  seqq. 

Alteram  illam  opinionem  amplexus  est  R.  John, 
Ueber  den  Begriff  und  die  heutige  Rechtsan- 
wendbarkeit  des  roemisch-rechtlichen  Crimen 
Vis  (Archiv  d.  Criminalrechts  1854,  p.  64  seqq.). 
Is  p.  73  seqq.  haec  ait:  „Bei  den  leges  de  vi  haben  wir 
nicht  an  irgend  welche  durch  Egoismus  hervorgerufene 
Feindschaften  zu  denken,  sondern  der  Grrund  zu  denselben 
lag  in  dem  Parteitreiben.  —  Diese  vorwiegend  politische 
Natur  des  cr.  vis  kann  uns  nicht  entgehen,  wenn  wir  nur 
mit  einem  einigermassen  unbefangenen  Auge  diejenigen 
Quellen  lesen,  welche  uns  zur  Beurtheilung  des  cr.  vis 
vor  den  leges  Juliae  erhalten  sind  (p.  74).  —  Halten  wir 
diese  Veranlassung  zu  den  leges  de  vi  fest,  nehmen  wir 
ferner  auf  den  Umstand  gebuhrende  Rucksicht,  dass  alle 
Quellen,  die  uns  vor  den  Julischen  leges  de  vi  erhalten 
sind,  nur  ein  politisches  cr.  vis  kennen,  —  so  wird  man 
kaum  die  Hypothese  fiir  zu  gewagt  halten,  dass  das 
aeltere  roemische  cr.  vis  ein  Verbrechen  gewesen  sei, 
welches  dann  begangen  wurde,  wenn  das  politische  Partei- 
treiben  zu  Gewaltthaetigkeiten  flihrte.  Es  war  also  das 
cr.  vis  nicht  schon  dann  vorhanden,  wenn  irgend  welches 

yerbrecheD,  wie  Mord,  Diebstahl,  Unzucht,  auf  gewalt- 
thaetige  Weise  begangen  wurde,  sondern  es  musste  diese 
Gewaltthat  hervorgegangen  sein  aus  politischen  Tendenzen". 

Horum  virorum  tantum  rettuli  opiniones,  quia  prae 
ceteris,  qualem  ipsi  putarent  fuisse  naturam  et  indolem  legis 
Plautiae,  strictis  definitisque  verbis  mihi  videntur  exposuisse. 

His  praemissis,  quae  a  veteribus  tradita  sint  quaeramus. 

§•  2. 
Rei  lege  Plotia  de  vi  citantur  hi: 

1.  M.  Tuccius,  quem  a  C.  Sempronio  Rufo  post 
ludos  Romanos  reum  lege  Plotia  de  vi  factum  esse  scribit 
Caelius  ad  fam.  8,  8,  1. 

2.  P.  Clodius  de  quo  Cicero  in  Mil.  §,  35  „reus  enim 
Milonis  lege  Plotia  fuit  Clodius,  quoad  vixit"  cf.  §.  95, 
Dio  39,  7,  Halm  praef.  ad  Sestianam  §.  23.  Cic.  p.  red. 
in  senat.  §.  19. 

3.  Catilina  et  Cethegus.  Sall.  Cat.  31  „at 
Catilinae  crudelis  animus  eadem  illa  movebat,  tametsi 
praesidia  parabantur  et  ipse  lege  Plautia  interrogatus  erat 
ab  L.  Paullo,"  cf.  Dio  37,  31.  Schol.  Bob.  in  Vat.  X,  2: 
„hic  igitur  Paulus  accusare  instituerat  de  vi  L.  Catilinam 
et,  ut  quidam  memoriae  tradiderunt,  C.  Cethegum". 

4.  reliquiae  coniurationis  Catilinariae. 
Pseudo-Sall.  in  Cic.  2,  3.  Cic.  p.  Cael.  29,  70;  cf.  Schol. 
Bob.  in  Sull.  XXXIIL  (Or.  p.  368). 

5.  M.  Saufeius.  Ascon.  in  Mil.  §.  95  „(Saufeius)  re- 
petitus  deinde  post  paucos  dies  apud  Considium  quaestorem 
est  lege  Plautia  de  vi,  subscriptione  ea"  "^tt. 

Accedunt,  cum  ante  Pompeiam  aUa  ac  Plotia  lex 
fuisse  videatur  nuUa,  hi: 

6.  T.  Annius  Milo  bis,  ut  videtur,  lege  Plotia  postu- 
latus,  primum  P.  Lentulo  Spinthere  Q.  Metello  Nepote 
cos.  (a.  u,  697),  defensus  a  Pempeio,  iterum  fortasse  apud 
L  Fabium  quaestorem  a  L.  Cornificio  et  Q.  Patulcio  a. 
u.  702,  cum  iam  damnatus  esset  lege  Pompeia.  Ascon.  in 
Mil.  §.  38:  „Pompeius  tamen  cum  defenderet  Milonem  apud 

populum  devi  accusante  Glodio''^  ceCt ;etf.%{Mflo)  „deinde 
apud  L.  Fabium  quaestorem  itef um  absens  damnatus  est  de 
vi,  Accusavit  L.  Cornificiw^|^,(^,  Patulcius".  Cf.  ad  priorem 
accusationem  Schol.  Bohf;lin  Mil.  §.40:  „quod  gladiatores 
adhibuisset,  ut  rogationem  posset  de  Cicerone  perferre". 
,  i^.^^  Vettius.  Cic.  ad  Att.  2,  24,  4  (a.  695):  „nunc 
reus  erat  apud  Crassum  Vettius  de  vi". 

Denique  huc  referendi  sunt,  quos  Cicero  defendit, 
8.  P.  Sulla.  9.  P.Sestius.  10.  M.  Caelius.*) 
Ex  iis  autem  quae  locis  1 — 7  posui,  Milonis  prima  et 
Clodii  causa  (6,  2)  hoc  inter  se  conveniunt,  quod  in  utra- 
que  reus  arguitur  turbas  concitasse  vel  ad  perferendas 
vel  ad  impediendas  rogationes,  v.  Schol.  Bob.  in  Mil.  §.  40, 
praeterea  Cic.  p.  Sest.  §.  34.  :^5.  75.  76.  79.  Cetera  aut 
incerta  sunt  aut  dubia.  Namque  etiam  Asconii  locus  ille 
(in  Mil.  §.  95)  nimis  lacer  est  neque  Halmii  coniectura  satis 
videtur  restitutus. 

Restant  orationes  Ciceronianae  pro  Sulla  Sestio  Caelio 
habitae.  Ex  iis  iam  quaerendum  erit  possitne  certius 
aliquid  de  argumento  legis  Plotiae  erui.  Lubrica  sane 
haec  est  quaestio:  tieri  enini  potest,  ut  defensor  consulto 
quaedam  aut  omittat  aut  obscuret,  alia  nimis  augeat  eaque 
quae  cum  iudicio  ipso  vix  cohaereant.  Idque  a  Cicerone 
factum  esse  et  ipse  facile  suspiceris  et  a  viris  doctis  du- 
dum  observatum  est.  Contra  .ab  accusatore  quoque  cu- 
mulabantur  accusationes  addebanturque  crimini  primario 
alia,  quae  proprie  in  iudicium  non  venirent,  nempe  ut 
iudicum  mentes  exacerbarentur.  His  igitur  adhibitis  cautelis 
talia  fere  deprehendere  mihi  visus  sum. 

1.  Ac  Sullae  quidem  accusato  a.  u.  692  a  L.  Manlio 
Torquato  obiciebatur  primuni  illud,  quod  interfuisset  con- 
iurationibus  Catilinariis  (§  12.  13.  36).    Conspirat  hoc  cum 

*)  Omisi  Ap.  Claudium,  Appium  minorem  appellatum  a  Caelio 
ad  fam.  8,  8,  3,  qui  ibidem  dicitur  de  vi  postulatus  esse  a  Sex. 
Tettio,  propterea  quod,  cum  epistula  illa  a.  7U3  scripta  sit,  in- 
certum  est,  fneritne  reus  lege  Plotia.  Ceterum  de  Appio  illo  cf. 
Mommsen  Roem.  Forsch.  1,  25, 

locis  illis  Caelianae  29,  70  et  Psendd-Sall  2,  3  supra  allatis, 
quibus  traditum  est  reliquias  Goniuratipnis  Catilinariae  lege 
Plotia  extinctas  esse.  Latius  tamen  patet  haec  accusatio, 
quam  qua  lex  nostra  certis  finibus  circumscribi  possit. 

2.  Eodem  pertinet,  quod  §.  56  arguitur  SuUa  His- 
paniam  provinciam  turbare  voluisse:  „at  enim  Sittius  est 
ab  hoc  in  Hispaniam  ulteriorem  missus,  ut  eam  provinciam 
perturbaret,"  et  quod 

3.  §.60  dicuntur  Pompeiani  esse  a  Sulla  impulsi, 
ut  ad  istam  coniurationem  accederent.       t 

Praeterea  quae  crimini  dabantur,  ea  certius  aliquanto 
rem  denunciant.  Habent  enim  omnia  hoc  inter  se  com- 
mune,  quod  gladiatores  et  operae  dicuntur  comparati  atque 
armati,  sive  ut  comitia  turbarentur  sive  rogationis  vi  per- 
ferendae  causa.    Sunt  autem  loci  hi: 

4.  §.  54  „gladiatores  emptos  esse  Fausti  simulatione 
ad  caedem  ac  tumultum"; 

5.  §.  62  „at  enim  et  gladiatores  et  omnis  ista  vis 
rogationis  Caeciliae  causa  comparabatur" ;  seditio  appella- 
batur  §.  66  cf.  §.64; 

6.  §.  68  „de  quo  ctiam  si  quis  dubitasset  antea  num 
id,  quod  tu  arguis,  cogitasset,  inteiiecto  patre  tuo  con- 
sulem  descendere  Kalendis  Januariis  cum  lictoribus  — 
cum  dixisti  hunc  —  contra  patrem  tuum  operas  et  manum 
comparasse".  Patrem  dicit.L.  Manlium  Torquatum  cos 
a.  u.  689,  qui  competitor  fuerat  SuUae  in  consulatu. 

Accusatus  igitur  SuUa  videtur  esse  imprimis  propterea, 
quod  homines  comparasset  atque  armasset,  quorum  opera 
uteretur  ad  comitia  per  vim  turbanda  et  ad  rogationera 
illam  Caeciliam,  qua  legis  de  ambitu  poena  mitigaretur, 
perferendam.  Atque  etiam  priora  illa  tria,  quibus  con- 
iurationi  Catilinariae  interfuisse  arguitur,  quominus  eo 
potissimum  sensu  accipiamus,  ut  ad  comitia  turbata  vi  et 
armis  pertinere  statuamus,  nihil  impedit. 

.  Sequitur  causa  Sestiana,  acta  a.  u.  698.  Accusatus 
erat  iam  antea  Sestius  a  Clodio,  de  qua  accusatione  Schol. 
Bob.  arg.  p.  292  haec  ait:  „postquam  tamen  Cicero  ab  ex- 

ilio  rediit,  accusare  de  vi  P.  Glodius  Sestium  coepit  — ;  ut  hoc 
praecipue  criraini  daret,  quod  supergressus  civilem  modum 
rogationem  suam  non  aequitate  persuaserit,  sed 
armis  obtinuerit".  Accusabat  autem  postea  M.  Tullius 
Albinovauus  instigante  P.  Clodio.  Sestius  enim  tr.  pl.  a.  u.  697 
una  cum  T.  Annio  Milone  favebat  Ciceroni  patria  expulso 
a  Clodio.  Qui  ne  revocaretur,  Clodius  gladiatores  armaverat, 
eorumque  opera  disturbavit  concionem,  cui  Q.  Fabricius 
tribunus  rogationem  de  Cicerone  revocando  commendabat. 
lam  et  Milo  et  Sestius,  ut  vim  vi  repellerent,  et  ipsi 
gladiatores  armaverunt  per  eosque  Clodii  conatus  repres- 
serunt.  (V.  Halm  praef.  ad  or.  p.  Sest.  §.  21  seq.). 
Ex  ipsa  autem  oratione  haec  adnotanda  puto: 
§.  78  hic  iam  de  ipso  accusatore  quaero,  qui  P.  Ses- 

tium  queritur  cum   multitudine  in  tribunatu  et 

cum  praesidio  fuisse  cett., 
§.  75  princeps  rogationis  (sc.  de  reditu  Ciceronis) 

vir  mihi  amicissimus,    Q.  Fabricius  cett. 
§.77  atqui  vis  in  foro  versata  est. 
§.  78  et  cum  omnia  vi  et  armis  egeris,  accuses  eum 

qui  se  praesidio  munierit. 
§.  84  homines,  inquit,  emisti  coegisti  parasti.    Appa- 

ret  igitur  Sestium  accusatum  esse,  quod  homines 

coegisset,  quorum  vi  et  opera  uteretur  in  per- 

ferenda  rogatione  de  reditu  Ciceronis. 
Restat  M.  Caelius  accusatus  a.  u.  698  a  L.  Sempronio 
Atratino,  defensus  a  Cicerone.  De  eo  Cicero  ipse  §.72 
haec  ait:  „M.  vero  Caelius  cur  in  hoc  iudicium  vocatur? 
cui  neque  proprium  quaestionis  crimen  obicitur"  cett.  Va- 
lere  tamen  haec  de  iis  tantum,  quae  a  Cicerone  defensa 
sunt,  ac  ne  de  his  quidera  omnino,  Quintilianus  significat 
inst.  or.  IV,  2,  27  „ut  si  defendendus  sit  M.  Caelius,  nonne 
optime  patronus  occurrat  prius  conviciis  luxuriae  petu- 
lantiae  impudicitiae,  quam  veneficii,  in  quibus  solis  omnis 
Ciceronis  versatur  oratio;  tum  deinde  —  totamque  de  vi 
explicet  causara".  Crimina  autem  duo  potissimum  re- 
fellere  studet  Cicero, 

r;^^  1.  veneni  quaesiti  quod  Clodiae  daretur  (§.  30)  et 
- .-  2.  auri  sumpti,  quod  L.  Luccei  servis  Caelius  daret, 
„pei*  quos  Alexandrinus  Dio  necaretur,  magnum  crimen,  vel 
in  legatis  insidiandis"  cett.  (§.  51).  Praeterea  ar- 
guebant  senatorem  a  Caelio  pontificiis  comitiis  pulsatumesse 
(§.  19).  Hoc  tamen  et  quae  sequuntur  paragraphis  proximis 
cumulationis  et  invidiae  causa  a  lege  seiuncta  (cf.  §.  72) 
ab  accusatore  videntur  esse  addita.  Neque  vero  veneficium 
illud  cum  causa  ac  lege  cohaerere  puto;  certe  obscura  est 
res,  ut  caute  facias,  si  nihil  inde  de  argumento  legis  de  vi 
eruere  coneris.  Restat  igitur  solius  Dionis  Alexandrinorum 
legati  causa. 

Defensus  est  autem  Caelius  praeter  Ciceronem  a  M. 
Crasso,  ut  ait  Cicero,  de  seditionibus  Neapolitanis, 
de  Alexandrinorum  pulsationePuteolana,  de  bonis 
Pallae  (§.  2.3).  Seditiones  Neopolitanae  quales  fuerint 
ignoramus,  itemque  Pallae  causa  plane  ignota  est.  Quare 
his  ut  incertis  omissis  vis  Caelii  qualis  fuerit,  ex  his  po- 
tissimum  cognosci  puto: 

1.  quod  Dio  Alexandrinorum  legatus  per  servos  auro 
corruptos  trucidandus  curabatur, 

2.  quod  Alexandrinorum  legati  pulsati  erant.  Nam  quod 
Catilinae  familiaritas  obiecta  erat  Caelio,  id  non  tam  accusa- 
tionis  quam  invidiae  causa  videtur  dictum  esse  (cf  §.  10. 15). 

lam  patet  iis  quas  satis  novimus  accusationibus, 
dico  autem  causas  illas  priores  duas  a  Cicerone  defensas, 
praeterea  ea  quae  p.  7  secundo  et  sexto  loco  attuli, 
id  esse  commune,  quod  homines  dicebantur  ad  vim  faci- 
endam  comparati.  Testis  est  causa  Sestiana  tota,  prae- 
terea  SuUanae  loci  plurimi,  veluti  §.  54.  62  seqq.  68. 
Quare  non  metuemus  opinor  temeritatis  opprobium,  si 
vim  illam  eam  definiamus,  quae  per  manus  et  turbas  co- 
actas  concitatasque  illata  sit.  Armis  vero  rem  geri  opor- 
tuisse  facile  conicias  ex  plurimis  Sestianae  locis,  tamen 
ut  concedas  arma  intellegi  debere  non  gladios  tantum, 
sed  quidquid  nocere  homini  possit  (Dig.  48,  6,  9;  Paul. 
sent.   rec.    5,    26,  3).     Nec  obstat,   quod   in  digestorum 

titulis  de  vi  publica  ac  privata  (Dig.  48,  6.  7)  non  om- 
nino  requiritur  vim  factam  esse  hominum  coactorum 
armatorum  opera.  Similiter  enim  in  interdicto  unde 
vi  digesta  non  requirunt,  quo  quis  hominibus  pluribus 
coactis  aliquem  de  fundo  deiecerit;  at  id  ipsum  Ciceronis 
aetate  in  interdicto  comprehensum  fuisse,  certo  coUigitur 
ex  Cic.  p.  Tullio  §.  7.  11.  12.  23;  p.  Caecina  §.  2.  23. 
25.  26.  31.  :53.  35.  36.  59.  80.  104.  Eodemque  modo  in 
actione  de  vi  bonorum  raptorum  cum  formula  edicti  ita 
concepta  fuerit:  „Si  cui  dolo  malo  hominibus  coactis 
cett.,"  Ulpianus  (Dig.  47,  8,  2,  7)  negat  oportere  homines 
fuissc  coactos,  ut  actioni  locus  esset.  Ait  enim:  „item  si 
proponas  solum  damnum  dedisse,  non  puto  deficere  verba: 
hoc  enim,  quod  ait  „hominibus  coactis"  sic  accipere  de- 
bemus  „etiam  hominibus  coactis,"  ut  sive  solus  vim 
fecerit  sive  etiam  hominibus  coactis  vel  armatis  vel  iner- 
mibus,  hoc  edicto  teneatur"  (ita  Mommsenus  legit  Savig- 
nium  secutus).  Quam  rem  praeclare  illustravit  Savigny, 
Zeitschrift  f.  Rechtswiss.  1825,  V.  p.  123  seqq. 
Deinde  adhibitam  illam  vim  cognoscimus, 
1.  ut  comitia  turbarentur,  2.  ut  vel  concio  disice- 
retur  vel  rogatio  perferretur.  Addo  3.  iudicia  turbata 
teste  Oicerone  p.  Sull.  §.  15  „ille  (Autronius  Catilinae 
socius)  ambitus  iudicium  tollere  ac  disturbare  primum 
conflato  voluit  gladiatorum  ac  fugitivorum  tumultu,  deinde, 
id  quod  vidimus  omnes,  lapidatione  atque  concursu," 
quibuscum  conferenda  sunt  ea,  quae  pauUo  infra  §.  64 
leguntur  haec:  „nemo  labefactare  iudicium  est  conatus". 
Neque  abhorret  ab  his  Catilinae  sociorumque  accusatio, 
quos  propterea  videri  legi  de  vi  obnoxios  fuisse,  quod  in 
comitiis  armis  vim  facere  conati  essent,  supra  iam  monui. 
Incidebat  igitur  in  iudicium  de  vi  lege  Plotia,  qui  comitia 
vel  concionem  vel  iudicia  turbarat  per  vim  hominibus  coactis 
armatis,  cf.  Paulus  sent.  rec.  V  30*  (Huschke).  Late  enim 
patebat  extremis  rei  publicae  temporibus  labes  illa  congre- 
gationum,  videturque  lex  de  vi  omnes  istas  congregationes, 
hominum  ad  vim  faciendam  coemptiones  prohibere  voluisse. 

Quin  etiam  a.  u.  698  sodalitates  decuriatique  senatus  consulto 
discedere  iubebantur,  decretumque  est  ut  lex  de  iis  ferretur, 
ut  qui  non  discessissent,  ea  poena,  quae  esset  de  vi,  tene- 
rentur.  (Cic.  ad  Quint.  fr.  II,  .3,  b).  —  Privatorum  autem 
iniurias,  etiamsi  vi  hominibus  coactis  illatae  essent,  in  iudi- 
ciura  legis  Plotiae  deductas  esse  nusquam  invenimus.  Nam 
quod  aedium  privatarum  direptiones  huc  rettulit  Waechterus, 
vide  ne  parum  caute  fecerit  vir  amplissimus.  Traditur 
quidem  a  Cicerone  de  harusp.  resp.  8,  15  decrevisse  se- 
natum  eos,  qui  aedibus  Ciceronis  vastitatem  saxis  et  ig- 
nibus  et  ferro  intulissent,  lege  de  vi  teneri.  Primum  autem 
attendas  velim,  idem  hoc  fere  esse  ac  quod  supra  de 
sodilitatibus  decuriatisque  (ad  Qu.  fr.  2,  :i,  5)  narratum 
est.  Scilicet  non  incidebat  in  Plautiam  legem,  qui  id 
fecisset,  sed  poena  tantum  legis  de  vi  ut  teneretur,  de- 
cretum  est.  Qui  vero  in  sodalitates  coiissent,  eos  in 
Plautiam  de  vi  legem  commisisse,  nemo  fuit  qui  diceret. 
Deinde  si  quodvis  incendium  vel  aedium  diieptio  vis  illa 
legis  Plautiae  putabatur,  quid  opus  erat  senatus  consulto? 
Immo  declarare  vohiit  senatus  causam  illam  non  videri 
privatam.  Quid  quod  magistratibus  mandatum  erat, 
curarent,  ut  sine  vi  aedificare  Ciceroni  liceret?  quod  pe- 
cunia  publica  domus  illa  aedificabatur?  (de  har.  resp.  §.  15.) 

Quae  si  recte  disputata  sunt,  vim  illam,  ut  quaestioni 
lege  Plautia  locus  esset,  et  coactis  hominibus  et  contra 
leges  atque  instituta  quodammodo  rei  pubUcae  exercitam 
esse  oportebat.  —  Adde  his  iniurias  legatis  illatas :  omnia 
habes  Plautiae  de  vi  legi  certo  attribuenda,  quae  quidem 
satis,  qualia  fuerint,  noverimus. 

Alia  plane  observatur  vis  in  digestorum  titulis  de  vi 
publica  ac  privata  (D.  48,  6  et  7).  Nota  est  res  neque 
nobis  hic  exponenda,  quam  supra  iam  (p.  12)  leviter 
attigimus.  —  Eorum  autem  quae  certo  Plautiae  legi  tri- 
buenda  esse  vidimus,  in  digestis  redeunt  et  turbae  ad 
iudicia  tollenda  concitatae  et  legatorum  pulsationes  (Dig. 
48,  0,  10  pr.  et  1.  7).  Paulus  autem  sent.  rec.  V  30*- 
eum  quoque  lege  publica  teneri  ait  „qui  petiturus  magis- 

tratum turbam   suflragiorum  causa  conduxerit, 

servos  advocaverit,  aliamve  quam  multitudinem  conduxerit". 
Reliqua  quae  digesta  enumerant  ad  rei  publicae  ipsius  securi- 
tatemarctiuspertinentia,velutiquaelegunturl.3  pr.1.7. 10. 12, 
de  iis  fuissentne  etiam  Plautiae  legis  propria  nihil  traditum 
est,  quamquam  consentaneum  est  non  fuisse  ab  ea  aliena. 
Etenim  illa  quae  supra  enumeravimus  Plautiae  legis, 
ut  ita  dicam,  capita  si  consideres,  legis  indolem  ac  natu- 
ram  fuisse  invenies  non  eam  quam  Waechterus  statuit, 
sed  quam  Johnius  fere  delineavit.  Gravia  enim  sunt 
crimina  atque  atrocia  eaque,  quae  cum  maxime  ad  statum 
liberae,  qualis  tunc  erat,  rei  publicae  turbandum  valeant. 
Neque  abhorret  haec  opinio  ab  iis,  quae  generatim  de  in- 
dole  legis  tradita  sunt.  Ait  enim  Cicero  p.  Cael.  §.  1 
„idem  cum  audiat  esse  legem,  quae  de  seditiosis  consce- 
leratisque  civibus,  qui  armati  senatum  obsederint, 
magistratibus  vim  attulerint,  rem  publicam  op- 
pugnarint"  cett.  (cf.  §.70).  Puto  autem,  si  coniecturafe 
locus  est,  haec  ipsa  fuisse  capita  legis.  Redeunt  enim 
paene  eadem  in  interrogatione  in  Vatin.  §.  40,  ubi  refertur 
Miloni  obiectum  esse  a  Vatinio,  quod  „gladiatoribus  et 
bestiariis  obsedisset  rem  publicam".  —  Haec  si  consideres, 
facile  adducaris,  ut  vim  fuisse  statuas  crimen  maiestatis 
violentum,  quam  opinionem  Mommsenus  proposuit  in  scholis 
de  iure  crim.  Rom.  habitis.  Certe  consimilem  habitam 
esse  maiestatis  crimini  inde  apparet,  quod  Caesar  eandem 
utriusque  poenam  constituit,  quodque  et  de  vi  et  maiestatis 
condemnatis  provocatione  interdictum  erat  (Cic.  Phil.  I. 
9,  21.  22).  Quidnam  autem  interfuerit  inter  utramque 
legem,  difficile  est  dictu.  Ac  John  quidem  in  commentati- 
one  ea,  quam  supra  attulimus,  p.  76  hoc,  ut  brevi  prae- 
cidam,  fuisse  ait  discriminis,  ut  statueret  in  maiestatis 
iudicio  quaeri  debuisse,  voluissetne  reus  leges  et  instituta 
civitatis  omnino  pervertere,  cum  qui  de  vi  causam  diceret 
non  id  egisse  putandus  esset,  ut  leges  tolleret,  sed  ut 
suam  de  optima  legum  condicione  opinionem  vi  obtineret. 
Sed  totum  hoc  discrimen  et  novicium  est  neque  usquam 

apud  veteres  uUum  eius  vestigium  comparet.  Equidem 
hoc  tenendum  puto,  principalem  legis  Plautiae  vim  fuisse 
eam,  ut  turbae  hominibus  conductis  in  re  publica  conflatae 
vindicarentur,  sive  comitia  aut  concio  disiecta  esse  dice- 
rentur  sive  iudicia  turbata,  sive  maiestati  populi  R.  de- 
tractum  esset  exterarum  civitatium  legatis  iniurias  afterendo, 
vel  si  qua  sunt  his  similia;  ut  generatim  atque  universe 
comprehendit  Cicero  Phil.  I.  9,  21  si  maiestas  populi  R. 
minuta  esset  per  vim.  Itaque  consimilis  quodam  modo 
erat  maiestati,  modo  ne  id  quaerendum  fuisse  dicas, 
maiestasne  imminuta  esset  necne.  Nam  de  vi  quaestio 
erat  facti  cum  maiestatis  causa  constaret  ex  definitione,  ut 
ait  auct.  ad  Herenn.  I,  12,  21,  cf.  II,  12,  17  et  saepius. 
Tollebat  igitur  lex  de  vi  latebras  illas  sescentas  ex  defi- 
nitione  maiestatis  imminutae  sc  offerentes. 

Sed  pauUatim  videtur  stricta  haec  et  severa  notio 
obsolevisse  liberiorque  hic  illic  interpretatio  temptata 
esse,  ut  vel  privatae  iniuriae  vi  hominum  turba  publice 
illatae  a  iudicio  non  excluderentur.  Testem  puto  esse 
causam  Milonis,  qui  ob  caedem  Clodii  in  iudicium  de  vi 
vocatus  est.  —  Deinde  mutata  rei  publicae  forma  cum 
cessarent  potentiorum  circa  honores  ac  iudicia  contentiones 
cumque  et  comitia  paene  sublata  essent  e  re  publica  et 
conciones  et  rogationes,  Plautia  lex  inutilis  facta  est  alia- 
que  de  vi  lege,  quae  privatorum,  ut  ita  dicam,  securitati 
magis  consuleret,  opus  erat.  Inde  exphcanda  vis  notio, 
qualis  in  digestis  legitur,  plane  alia  ac  fuerat  ante  versum 
civitatis  statum. 

§.  3. 
ludicii  forma  ac  poena  legis. 

Convenit  criminis,  quale  nobis  visum  est,  atrocitati 
iudicii  quoque  forma  severior.  Deprehenduntur  autem 
quaedam  a  more  iudiciorum  in  aliis  quaestionibus  consueto 
aliena.  Provocationem  enim  de  vi  condemnatis  datam  non  esse 
supra  iam  cognovimus  ex  Cic.  Phil.  I,  9,  21.  —  Deinde  cum 
alioquin  servorum  in  caput  domini  quaestiones  prohibitae 

essent  (cf.  Tac.  A.  II,  30),  id  in  quaestionem  de  vi  non 
cadere  ab  Asconio  in  argum.  Mil.  edocemur,  qui  servos 
Milonis  ait  ne  torquerentur  manumissos  postea  nihilo 
minus  ab  accusatore  ad  torquendum  efdagitatos  esse. 
Quodsi  Sullae  §.  78  servorum  quaestiones  ac  tormenta  minita- 
batur  accusator,  non  SuUae  sed  aliorum  servos  intellegendos 
esse  apparet.  —  Festis  quoque  diebus  et  extra  ordinem  de 
vi  quaerebatur  (Cic.  p.  Cael.  §.  1 ;  Caelius  ad  fam.  8,  8,  i ; 
cf.Ascon.  inMil.p.  40  (Or.).  — Denique  inhac  nostra  quaestione 
iudices  non  sorte  duci  sed  ab  accusatore  edi  soliti  esse  vi- 
dentur  reiectione  alioquin  consueta  vel  plane  sublata  vel 
certe  finibus  angustioribus  circumscripta.  Qua  de  re  exposuit 
Mommsenus  de  collegiis  et  sodaliciis  Romanorum  p.  65. 
Quippe  ita  intellegendum  esse  docet  locum  Sullanae  §.  92 
hunc:  „vos  reiectione  interposita  nihil  suspicantibus 
nobis  repentini  in  nos  iudices  consedistis,  ab  accusato- 
ribus  delecti  cett.  cf.  §.  93.  Simillimus  autem  huic  est 
Plancianae  locus  §.  40  „tu  deUgas  ex  omni  populo  aut 
amicos  tuos  aut  inimicos  meos  .  .  .  .  ?  tu  me  ignaro, 
nec  opinante  inscio  notes  .  .  .  .  ?  deinde  effundas 
repente"'  cett.  Hoc  igitur,  etsi  de  singulis  quaestio  re- 
manet  incerta,  videtur  probari,  in  Sullam  cognitum  esse 
a  iudicibus  editiciis.  Eos  autem  non  solum  in  quaestione 
sodaliciorum  sed  in  aliis  etiam  iudicasse  coUigitur  ex  Cic. 
p,  Planc.  1.5,  36  „quod  genus  iudiciorum  (sc.  iud.  edit.) 
si  est  aequum  uUa  in  re  nisi  in  hac  tribuaria,  non  intel- 
lego  quam  ob  rem  senatus  hoc  uno  in  genere  t  r  i  b  u  s  edi 
voluerit  ab  accusatore  neque  eandem  editionem  transtulerit 
in  ceteras  causas".  Scilicet  in  quaestione  sodaliciorum 
mitior  quaedam  iudices  edendi  valebat  forma,  ita  ut  tota 
tribus  reicienda  esset  non  singuli  singularum  tribuum  iu- 
dices,  cum  in  aliis  quaestionibus  quae  item  haberent  iudices 
editicios  haec  accusatori  lex  non  esset  imposita.  —  - 

Poena  autem  legis  Plautiae  quae  fuerit  ignoramus. 
Ciceronem  sane  si  audias,  exilio  puniebantur  de  vi  damnati; 
cf.  perorationes  Sullanae  et  Sestiana.  At  idem  Cicero  p. 
Caecina  §.  100  „nulla,  inquit,  in  lege  nostra  reperietur,  ut 

aptid  ceteras  civitates,  maleficium  uUum  esse  exilio  mul- 
tatum:  sed  cum  homines  vincula  neces  ignominiasque  vitant, 
quae  sunt  iegibus  constitutae,  confugiunt  quasi  ad  aram 
in  exilium".  Itaque  ante  orationem  p.  Caec.  habitam  ex- 
ilium  nulla  lex  poenam  statuerat,  legem  autem  de  vi  hac 
oratione  antiquiorem  esse  omnibus  qui  de  hac  re  disputa- 
verunt  constabat.  Primum  autem  Caesarem  suspicor  hanc 
propter  vim  poenam  sanxisse,  cf.  Cic.  Phil.  I.  9,  23. 
Quare  recte  videtur  statuisse  Waechterus  lege  Plotia 
damnatos  pecunia  multatos  esse  aliisque  fortasse  quibusdam 
ignominiis.  Quod  vero  Cicero  locis  supra  laudatis  exilium 
poenam  videtur  innuere,  non  ita  anxie  premendum  est. 
Namque  etiam  repetundarum  damnatos,  cum  pecunia 
multarentur,  solum  saepe  vertisse  constat.  Non  igitur 
poenam  ipsam  Cicero  intellegit,  sed  hoc  ait,  si  damnentur 
rei,  fore  ut  patria  cedere  cogantur. 

III.  Quando  lata  fuerit  lex. 

Sequitur  iam  quaestio  de  aetate  legis  Plautiae,  quae 
vereor,  ut  certo  solvi  possit.  Quamquam  enim  plerique 
legem  illam  ad  annum  664/5  rettulerunt,  tamen  speciosi- 
oribus  quam  verioribus  usi  sunt  argumentis.  Attribuerunt 
autem  illi  anno  et  Pighius  et  qui  eum  secuti  sunt  Manu- 
tius  et  Ernesti.  Scilicet  quod  constat  illo  anno  M.  Plau- 
tium  Silvanum  tr.  pl.  legem  tulisse  eam,  qua  primum 
senatores  cum  equitibus  iudicarent  (Ascon.  in  Corn.  p.  79; 
Cic.  Com.  fr.  27,  Or.  p.  451),  decepti  Plautii  nomine 
eiusdem  hanc  nostram  de  vi  legem  esse  contenderunt, 
cum  id  modb  constaret  anno  664/5  fuisse  tribunum  plebis 
M.  Plautium  Silvanum  eumque  tulisse  legem  iudiciariam. 
Vidit  hoc  vir  summus  Waechterus  meritoque  temeritatem 
illorum  reprehendit.  Quam  tamen  ipse  de  aetate  legis 
Plautiae  protulit  coniecturam,  vereor  ut  firmiore  nitatur 
fiindamento.  Adsensus  autem  illorum  de  aetate  ipsa  con- 
iecturae  rationem  adfert  aliam.  Scilicet  secutus  Pighium 
illius  anni  adfert  tribunos  plebis  M.  Plautium  Silvanum 
et  Q.  Lutatium  Catulum.     At  id  ipsum,  scilicet  Catulum 

fuisse  tribunum  pl.  a  664,  ideo  posuit  Pighius  3,  228,  ut 
legem  de  qua  agitur  utrique  tam  Plautio  quam  Catulo 
tribueret.  Quo  quasi  fundamento  concusso  tota  illa  Waech- 
teri  coniectura  corruat  necesse  est.  ^ 

Itaque  alia  quaeramus  argumenta.  lam  Plautios  ac 
Lutatios  saeculi  septimi  si  examinemus,  non  invenimus 
quidem  fuisse  ullos  earum  gentium  in  magistratu  uUo 
coUegas.  Si  vero  recte  posuimus  Lutatiam  a  Plautia  lege 
diversam  fuisse  nuUam,  aut  statuendum  est  earum  gentium 
viros  in  magistratu  aliquo  fuisse  coUegas  aut  a  Plautio 
latam  esse  legem  principalem,  Catulum  eam  denuo  tulisse 
clausulae  loco  quibusdam  fortasse  additis.  Ego  cur  poste- 
rius  hoc  reiciendum  esse  putem,  supra  exposui  p.  5. 

Apparet  autem  legem  Plautiam  latam  esse  non  posse 
post  a.  u.  690,  quo  anno  Catilinam  a  L.  PauUo  lege  ea 
interrogatum  esse  auctor  est  Sallustius  bell.  Cat.  31. 
Monuit  hoc  iam  Waechterus  neque  quisquam  non  videt. 
Sed  addi  potest,  non  posse  latam  esse  legem  post  a.  686, 
si  quidem  eo  anno  Caecina  a  Cicerone  defensus  est. 
Namque  in  ea  oratione  §.  9,  cunj  depelleret  Cicero  op- 
probrium  adversariorum  querentium,  quod  interdicto  de 
vi  potius  quam  mitiore  aliqua  actione  confligeret,  „ex  quo 
genere  peccati,  inquit,  ut  illi  clamitant,  vel  iniuriarum  vel 
capitisiudicia  constituta  sunt,  in  eo  potestis  atrocitatem 
nostram  reprehendere?"  Genus  autem  illud  peccati  dicit 
vim  hominibus  armatis  coactis  illataih,  capitisque  iudicium 
intellegere  debemus  quaestionem  de  vi  legePlautia  institutam. 

Porro  Cicero  cum  ait  legem  latam  esse  „armata  dis- 
sensione  civium,  reipublicae  paene  extremis  temporibus" 
(p.  Cael.  §.  70),  cogitasse  putandus  est  aut  de  fluctibus 
Cinnanis  aut  de  Lepidiano  tumultu.  Nam  bellum  sociale 
non  fuit  armata  dissensio  civium.  Cinnana  autem  tem- 
pora  re  vera  appellavit  dissensionem  civium  p.  Fonteio 
3,  6.  Sed  quoniam  Plautium  fuisse  tr.  pl.  novimus  Le- 
pidiani  tumultus  tempore  i.  e.  anno  u.  676,  eumque  legem 
tulisse,  qua  Lepidanis  exsulantibus  reditus  in  patriam 
daretur,  veri  videtur  similius  huic  potius  anno  legem  nostram 

tribuere,  donec  certius  aliquid  prolatum  erit.  Eamque 
video  esse  S%onii  (de  iud.  II  c.  33)  opinionem,  qui  legem 
Plotiam  latam  esse  proposuit  illo  anno  ex  auctoritate 
Catuli  consulis.  Tulisse  autem  ita  Catulus  legem  recte 
opinor  a  Cicerone  dici  potuit.  lam  quod  obiecit  Waech- 
terus  (N.  A.  XIII,  p.  17),  ablato  tribunis  pl.  per  SuUam 
iure  cum  populo  agendi  non  potuisse  illo  tempore  tribunum  pl. 
quemquam  legem  ad  populum  ferre,  refutatum  est  a  Momm- 
seno  (Zeitschrift  f.  Alt.  1846  p.  106  sq.  et  C.  I.  L.  p.  115). 
Non  omnino  enim  ablatum  est  ius  illud  tribunis  plebi,  sed 
ita  restrictum,  ut  prius  senatum  consulere  cogerentur 
quam  de  re  quadam  ad  populum  ferrent.  Eoque  rettulit 
Mommsenus  formulam  illdtii  in  legibus  tribuniciis  iihus 
aetatis  usitatam  DESS,  quam  male  olim  interpretabantur 
„designati,"  cum  esset  „de  senatus  sententia". 

Sed  haec  coniecturae  loco   posui,  non  ignarus  litem 
adhuc  esse  sub  iudice. 

Vita; 


LJgo  Friedericus  Guilelmus  Zellmer  natus  sum 
patre  Andrea  Guilelmo,  matre  Ludovica  e  gente  Beekerir, 
ana  anno  1844  die  30.  mensis  Decembris  Ostroviae,  quod 
est  provinciae  Posnaniensis  meridionalis  oppidum.  Parente§ 
me,  quamquam  pertenuis  erat  res  eorum,  gymnasio  Ostro- 
viensi  educandum  tradiderunt,  quo  absoluto  maturitatls 
testimonium  nanctus  a.  186.3  migravi  Berolinum  philologiae 
studium  in  universitate  ea  amplexurus.  Per  octo  semestria 
audivi  Boeckhium,  Droysenum,  Hauptium,  Huebnerum, 
Jordanum,  Mommsenum,  Muellenhoffium,  Trendelenburgium. 
Interfui  praeterea  per  septem  fere  semestria  exercitatio- 
nibus  historicis  Mommseni,  cui  debeo  quidquid  in  rerum 
Romanarum  studio  profeci,  quique  etiam  postea  et  con- 
silio  et  auctoritate  me  adiuvit. 

Patrem  morte  amisi  a.  1867. 

Examine  pro  facultate  docendi  quod  dicunt  superato 
a  1869,  post  absolutum  stipendium  militare  annuum  scbo- 
larem  hanc,  ut  ita  dicam,  militiam  inii  mense  Octobri 
a.  1869  in  gymnasio  nostro  Coloniensi,  apud  quod  ab  anno 
inde  1871,  cum  Dei  gratia  salvus  revertissem  ex  bello 
Francico,  ordinarii  praeceptoris  munere  fungor. 

